***** ΑΠΟΦΑΣΗ ΤΟΥ ΣΥΜΒΟΥΛΙΟΥ της 16ης Μαρτίου 1984 για την προσωρινή εφαρμογή της συμφωνίας μεταξύ της Ευρωπαϊκής Οικονομικής Κοινότητας και της Κυβέρνησης της Δημοκρατίας των Σεϋχελλών για την αλιεία στα ανοιχτά των Σεϋχελλών (84/170/ΕΟΚ) ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 103, την πρόταση της Επιτροπής, Εκτιμώντας: ότι η Κοινότητα και οι Σεϋχέλλες διεξήγαγαν διαπραγματεύσεις για τη σύναψη συμφωνίας για την αλιεία στα ανοιχτά των Σεϋχελλών · ότι, μετά από αυτές τις διαπραγματεύσεις, η συμφωνία μεταξύ της Ευρωπαϊκής Οικονομικής Κοινότητας και της κυβέρνησης των Σεϋχελλών για την αλιεία στα ανοιχτά των Σεϋχελλών, το παράρτημα και το πρωτόκολλο, που αποτελούν αναπόσπαστο τμήμα της συμφωνίας αυτής, καθώς και η ανταλλαγή επιστολών για την προσωρινή και αναδρομική εφαρμογή της συμφωνίας από τις 11 Ιανουαρίου 1984, μονογραφήθηκαν στις 18 Ιανουαρίου 1984· ότι, με τη συμφωνία και τα κείμενα που αναφέρονται σ' αυτή, η Κυβέρνηση της Δημοκρατίας των Σεϋχελλών επιτρέπει στους αλιείς της Κοινότητας να αλιεύουν στα ανοιχτά των Σεϋχελλών· ότι η αλιεία στα ανοιχτά των Σεϋχελλών έχει ήδη αρχίσει στα πλαίσια της περιόδου αλιείας και ότι το συμφέρον των αλιέων της Κοινότητας απαιτεί ανυπέρθετα τη δυνατότητα εισόδου στα ύδατα αυτά δεδομένου ότι ελλείπουν ικανοποιητικές εναλλακτικές δυνατότητες αλιείας· ότι, για το λόγο αυτό, ενδείκνυται να εγκριθεί η προσωρινή εφαρμογή της συμφωνίας υπό την επιφύλαξη οριστικής απόφασης η οποία πρέπει να ληφθεί βάσει του άρθρου 43 της συνθήκης, ΑΠΟΦΑΣΙΖΕΙ: Άρθρο 1 Η συμφωνία μεταξύ της Ευρωπαϊκής Οικονομικής Κοινότητας και της Κυβέρνησης της Δημοκρατίας των Σεϋχελλών για την αλιεία στα ανοιχτά των Σεϋχελλών καθώς και το παράρτημα και το πρωτόκολλο, που αποτελούν αναπόσπαστο τμήμα της συμφωνίας αυτής, εφαρμόζονται προσωρινά. Το κείμενο της συμφωνίας καθώς και τα κείμενα του παραρτήματος, του πρωτοκόλλου και της ανταλλαγής επιστολών για την προσωρινή εφαρμογή της συμφωνίας επισυνάπτονται στην παρούσα απόφαση. Άρθρο 2 Ο Πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια να υπογράψουν: - τη συμφωνία, - τη συμφωνία υπό μορφή ανταλλαγής επιστολών δεσμεύοντας την Κοινότητα. Βρυξέλλες, 16 Μαρτίου 1984.

[Source: multi_eurlex | Tokens: 2083]